# PRISTOJNOST: OBČINSKI SVET OBČINE ŽIROVNICA

**PREDLAGATELJ: DOM UPOKOJENCEV DR. FRANCETA BERGELJA JESENICE**

**POROČEVALCA: MAJA OLIP, MIHA JANŠA**

SOGLASJE K CENAM SOCIALNOVARSTVENE STORITVE POMOČ DRUŽINI NA DOMU

**1. UVOD**

Zakon o socialnem varstvu (Ur. list RS, št. 54/92 in spremembe)v 43. členu določa, da občina zagotavlja mrežo javne službe za pomoč družini na domu.

**Pomoč družini na domu** obsega socialno oskrbo upravičenca v primeru invalidnosti, starosti ter v drugih primerih, ko socialna oskrba na domu lahko nadomesti institucionalno varstvo.

Nadalje zakon v 99. členu določa, da občina financira pomoč družini na domu najmanj v višini 50% subvencije k ceni storitve in v višini, za katero je upravičenec oziroma zavezanec za plačilo delno ali v celoti oproščen plačila.

**Standarde in normative izvajanja** storitve pomoči družini na domu določa Pravilnik o standardih in normativih socialnovarstvenih storitev (Ur. list RS, št. 45/2010 in spremembe), ki določa, da je socialna oskrba na domu namenjena upravičencem, ki imajo zagotovljene bivalne in druge pogoje za življenje v svojem bivalnem okolju, zaradi starosti, invalidnosti ali kronične bolezni pa se ne morejo oskrbovati in negovati sami, njihovi svojci pa take oskrbe in nege ne zmorejo ali zanju nimajo možnosti. Gre za različne oblike organizirane praktične pomoči in opravil, s katerimi se upravičencem vsaj za določen čas nadomesti potrebo po institucionalnem varstvu v zavodu, v drugi družini ali v drugi organizirani obliki.

Storitev se prilagodi potrebam posameznega upravičenca in obsega naslednje sklope opravil:

* pomoč pri temeljnih dnevnih opravilih (pomoč pri oblačenju, slačenju, pomoč pri umivanju, hranjenju, opravljanju osnovnih življenjskih potreb, vzdrževanje in nega osebnih ortopedskih pripomočkov)
* gospodinjsko pomoč (prinašanja enega pripravljenega obroka ali nabava živil in priprava enega obroka hrane, pomivanje uporabljene posode, osnovno čiščenje bivalnega dela prostorov z odnašanjem smeti, postiljanje in osnovno vzdrževanje spalnega prostora)
* pomoč pri ohranjanju socialnih stikov (vzpostavljanje socialne mreže z okoljem, s prostovoljci in s sorodstvom, spremljanje upravičenca pri opravljanju nujnih obveznosti, informiranje ustanov o stanju in potrebah upravičenca ter priprava upravičenca na institucionalno varstvo).

Pomoč na domu je storitev, ki je organizirana v dveh delih:

Prvi del storitve:

* ugotavljanje upravičenosti, priprava dogovora o izvajanju storitve, organizacija ključnih članov okolja in začetno srečanje (normativ: 1 strokovni delavec na vsakih 200 upravičencev, ki imajo sklenjen dogovor z izvajalcem).

Drugi del storitve:

* vodenje storitve, koordinacija izvajalcev in njihovo usmerjanje, sodelovanje z upravičenci pri izvajanju dogovora in pri zapletenih življenjskih situacijah upravičencev - 0,5 strokovnega delavca ali sodelavca na vsakih 20 neposrednih izvajalcev oskrbe.
* neposredno izvajanje storitve na domu upravičenca - povprečno 110 ur efektivnega dela (letno) na mesec. V primeru, da gre za posebnost naselja (razpršenost uporabnikov, dostopnost do uporabnikov …) ali posebno obravnavo upravičencev, lahko povprečno število efektivnih ur na mesec odstopa za največ 10%, odstopanje se upošteva v dogovoru z občino.

Oblikovanje **cene storitve pomoč družini na domu** je določeno v Pravilniku o metodologiji za oblikovanje cen socialnovarstvenih storitev (Ur. list RS, št. 87/2006 in spremembe, v nadaljevanju pravilnik o oblikovanju cen), ki določa, da se cene socialnovarstvenih storitev določijo na osnovi načrtovanih povprečnih mesečnih stroškov za tekoče leto – elementov za oblikovanje cene, preračunanih na enoto storitve (uro).

Stroške storitve pomoč družini na domu sestavljajo:

* stroški strokovne priprave v zvezi s sklenitvijo dogovora (prvi del storitve), ki zajemajo stroške dela (po normativih), stroške materiala in storitev, stroški amortizacije in investicijskega vzdrževanja za zgradbo in opremo,
* stroške vodenja in koordiniranja neposrednega izvajanja storitve (drugi del storitve), ki zajemajo stroške dela (po normativih), stroški upravno administrativnih del, stroške materiala in storitev, stroški amortizacije in investicijskega vzdrževanja za zgradbo in opremo,
* stroški za neposredno izvajanje storitve na domu uporabnikov (drugi del storitve), ki zajemajo stroške dela (po normativih, s korekcijo za plačane nepredvidene odsotnosti), stroške materiala in storitev, stroški amortizacije in investicijskega vzdrževanja za vozila.

**Cena storitve pomoč družini na domu** je tisti del stroškov storitve, ki ga je v skladu s pravilnikom o oblikovanju cen dolžan plačati uporabnik.

Cena storitve pomoč družini na domu se določi tako, da se upravičeni stroški storitve pomoč družini na domu najprej zmanjšajo za stroške strokovne priprave v zvezi s sklenitvijo dogovora (prvi del storitve), ki jih je občina dolžna plačati v višini 100% (5. odstavek 12. člena in 17. člena pravilnika o oblikovanju cen).

Preostanek stroškov (drugi del storitve), se na to zmanjša za subvencijo, ki jo je dolžna ravno tako plačati občina in sicer najmanj v višini 50% stroškov storitve (3. odstavek 17. člena pravilnika o oblikovanju cen). Od preostanka stroškov se nato odšteje še morebitna subvencija s strani Republike Slovenije.

Nato pa se ostanek stroškov deli s številom efektivnih ur neposrednih izvajalcev neposredne oskrbe na mesec.

Tako izračunana cena predstavlja uro neposredne storitve, ki jo mora plačati uporabnik.

Cene se usklajujejo po elementih, in sicer:

* stroški dela, skladno s spremembami kolektivnih pogodb, drugih aktov za določanje plač na državni ravni in zakona o prispevkih za socialno varnost,
* stroški materiala in storitev, skladno z letnim indeksom cen življenjskih potrebščin.

Uskladitev cen se opravi enkrat letno, in sicer vsakega 1. marca, glede na letne rasti elementov cene. Uskladitev cene se lahko opravi tudi med letom, če je rast posameznih elementov cene višja in bi vplivala na povišanje cene za več kot 3% (40. člen pravilnika o oblikovanju cen) oziroma če se stroški dela spremenijo za več kot 1,5% glede na zadnjo uskladitev.

**2. USKLADITEV CENE STORITVE POMOČ DRUŽINI NA DOMU V OBČINI ŽIROVNICA**

Dom upokojencev dr. Franceta Bergelja Jesenice storitev pomoči družini na domu za Občino Žirovnica opravlja od leta 2000 dalje. Javni zavod navedeno storitev izvaja na območju občin Kranjska Gora, Jesenice in Žirovnica.

Veljavna cena storitve pomoč družini na domu v Občini Žirovnica je bila sprejeta v maju 2022 in velja od 1.6.2022 dalje in za uporabnika znaša 4,72 EUR za uro opravljene storitve. Vsako uro opravljene storitve občina subvencionira v višini 16,73 EUR (78 % subvencija stroškov). Strošek ure opravljene storitve pomoči na domu tako trenutno znaša 41,45 EUR (ekonomska cena ure storitve).

Izvajalec za leto 2023 predlaga zvišanje cene storitve pomoči na domu predvsem zaradi višjega stroška plač (splošno povišanje plač za en plačni razred, dvig minimalne plače), dvig stroškov nadomestil zaposlenim (prehrana) in dviga materialnih stroškov.

Na podlagi realizacije obsega izvajanja storitve pomoči na domu v občini Žirovnica v letu 2022 in načrtovanega obsega javne službe izvajalec za leto 2023 načrtuje izvajanje javne službe v **naslednjem obsegu**:

* povprečno število uporabnikov storitve mesečno: 23 uporabnikov
* povprečno število opravljenih efektivnih ur pri uporabnikih mesečno: 357 ur
* letno število opravljenih efektivnih ur: 4.284 ur
* povprečno mesečno število opravljenih efektivnih ur na eno oskrbovalko: 102 ur
* število zaposlenih za ugotavljanje upravičenosti (1. del storitve): 0,115 zaposlenega
* število zaposlenih za vodenje storitve (2. del storitve): 0,089 zaposlenega
* število zaposlenih za neposredno izvajanje storitve (2. del storitve): 3,500 zaposlenega.

Izvajalec storitve prav tako načrtuje naslednjo Subvencijo občine Žirovnica:

* 100% stroškov za 1. del storitve: 5.228,40 EUR letno
* 76,81% stroškov za 2. del storitve: 5.070,40 EUR + 66.059,40 EUR = 71.129,80 EUR letno

Vloga za soglasje k novim cenam pomoči družini na domu, skupaj z obrazci za izračun cene so priloga gradivu.

Po predlogu izvajalca naj bi ekonomska cena storitve pomoči na domu (stroške storitve na efektivno uro storitve) na območju občine Žirovnica znašala 22,84 EUR, kar je 6,5% povišanje glede na veljavno ekonomsko ceno (21,45 EUR).

Za uporabnika bi nova cena storitve znašala 5,01 EUR na uro (veljavna: 4,72 EUR/uro), kar pomeni da uporabnik plača 22,00 % ekonomske cene ure storitve. Subvencija občine bi znašala 17,83 EUR na uro (veljavna: 16,73 EUR/uro), kar predstavlja 78,00 % subvencijo ekonomske cene ure storitve.

Predlagana je tudi nova cena za opravljeno storitev v nedeljo, ki naj bi po novem za uporabnika znašala 6,76 EUR (veljavna: 6,27 EUR), ekonomska cena opravljene ure je izračunana v višini 30,38 EUR (veljavna: 28,17 EUR), od tega občina subvencionira 23,62 EUR (veljavna: 21,90 EUR) na uro opravljene storitve (78% subvencija ekonomske cene ure storitve).

Enako velja tudi za opravljene ure ob praznikih, kjer je predlagano, da je nova cena za uporabnika v višini 7,35 EUR na opravljeno uro (veljavna: 6,79 EUR), ekonomska cena storitve ob praznikih bo po novem 32,90 EUR za opravljeno uro storitve (veljavna 30,41 EUR), subvencija občine pa 25,55 EUR (veljavna: 23,62 EUR) na uro opravljene storitve (78 % subvencija ekonomske cene ure storitve).

Pravilnik namreč v 16. členu določa, da se cena na uro storitve opravljene v nedeljo lahko poveča za največ 40%, cena za uro opravljeno na dan državnega praznika in dela prostega dne pa največ za 50%.

Povzetek:

|  |  |  |  |  |  |  |
| --- | --- | --- | --- | --- | --- | --- |
|  | **Veljavne cene PND** | | | **Predlog novih cen PND** | | |
| lastna cena | subvencija občine | cena za uporabnika | lastna cena | subvencija občine | cena za uporabnika |
| cena PND ob delovnih dnevih | 21,45 EUR/uro | 16,73 EUR/uro | 4,72 EUR/uro | 22,84 EUR/uro | 17,83 EUR/uro | 5,01 EUR/uro |
| cena PND ob nedeljah | 28,17 EUR/uro | 21,90 EUR/uro | 6,27 EUR/uro | 30,38 EUR/uro | 23,62 EUR/uro | 6,76 EUR/uro |
| cena PND ob praznikih in dela prostih dnevih | 30,41 EUR/uro | 23,62 EUR/uro | 6,79 EUR/uro | 32,90 EUR/uro | 25,55 EUR/uro | 7,35 EUR/uro |

V kolikor bo občinski svet predlog potrdil, to pomeni 1,10 EUR dodatne subvencije iz proračuna za uro opravljene storitve ob delavnikih, kar na letni ravni pomeni 4.712 EUR dodatnih stroškov ob predpostavki, da bo v letu 2023 povprečno opravljeno 357 efektivnih ur mesečno, kar je manj efektivnih ur kot je upoštevano v kalkulaciji veljavne cene (380 ur mesečno). Pri povprečni efektivi 380 ur mesečno letni strošek subvencije iz proračuna okoli 76.384 EUR oziroma nekoliko več ob upoštevanju dražjih efektivnih ur opravljenih v nedeljo in ob praznikih.

Na podlagi navedenega in 101. člena Zakona o socialnem varstvu, 13. in 40. člena Pravilnika o metodologiji za oblikovanje cen socialnovarstvenih storitev, 18. člena Statuta Občine Žirovnica (Ur. list RS, št. 66/18 UPB2) in na podlagi 25. člena Poslovnika občinskega sveta (Ur. list RS, št. 14/19 UPB2), občinskemu svetu predlagamo, da po obravnavi predloga cen, ki jih je predložil izvajalec javne službe sprejme naslednje

**SKLEPE:**

1. **Cena storitve pomoč družini na domu je tisti del stroškov storitve, ki jo je dolžan plačati uporabnik za uro opravljene storitve in se določi v naslednji višini:**

|  |  |
| --- | --- |
| * **ob delovnih dnevih** | **5,01 EUR/uro** |
| * **ob nedeljah** | **6,76 EUR/uro** |
| * **ob praznikih in dela prostih dnevih** | **7,35 EUR/uro** |

1. **Občina Žirovnica subvencionira uro opravljene storitve pomoč družini na domu v naslednji višini:**

|  |  |
| --- | --- |
| * **ob delovnih dnevih** | **17,83 EUR/uro** |
| * **ob nedeljah** | **23,62 EUR/uro** |
| * **ob praznikih in dela prostih dnevih** | **25,55 EUR/uro** |

1. **Cene pričnejo veljati od 1.5.2023 dalje.**

Datum: 15.3.2023

Številka: 122-0005/2023-4

Pripravila:

Petra Žvan, univ.dipl.ekon.

**Leopold Pogačar**

**ŽUPAN**

Priloge:

* Predlog nove cene pomoči na domu za leto 2023